ROZHODNUTIE RADY
z 27. februára 2006
o pozícii Spoločenstva v rámci Asociačnej rady EÚ-Čile o zmene a doplnení prílohy I k Dohode o pridružení medzi Európskym spoločenstvom a jeho členskými štátmi na strane jednej a Čílskou republikou na strane druhej, s cieľom zohľadniť konsolidáciu colných preferencií udelených Čile na základe systému všeobecných colných preferencií (VSP) Spoločenstva
(2006/180/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 133,
so zreteľom na návrh Komisie,
keďže:
(1)
S cieľom zabezpečiť prehľadnosť, dlhodobú hospodársku predvídateľnosť a právnu istotu pre hospodárske subjekty sa považuje za vhodné, aby sa do bilaterálnych dohôd o voľnom obchode zahrnuli zostávajúce colné preferencie, ktoré boli udelené Čile na základe systému všeobecných colných preferencií Spoločenstva a ktoré ešte nie sú zohľadnené v colných koncesiách Spoločenstva uvedených v prílohe I k Dohode o pridružení medzi Európskym spoločenstvom a jeho členskými štátmi na strane jednej a Čílskou republikou na strane druhej (1), podpísanej 18. novembra 2002 v Bruseli.
(2)
Čile, v súčasnosti ako prijímajúca krajina podľa systému všeobecných colných preferencií Spoločenstva bude na základe pripojeného rozhodnutia asociačnej rady využívať výhody vyplývajúce z obchodnej dohody, v zmysle ktorej preferenčné zaobchádzanie bude zahŕňať všetky preferencie stanovené v sadzobnom systéme obsiahnutom v nariadení Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (2),
ROZHODLA TAKTO:
Jediný článok
Pozícia, ktorú má Spoločenstvo zaujať v rámci asociačnej rady o zmene a doplnení prílohy I k Dohode o pridružení medzi Európskym spoločenstvom a jeho členskými štátmi na strane jednej a Čílskou republikou na strane druhej, s cieľom zohľadniť konsolidáciu colných preferencií udelených Čile na základe systému všeobecných colných preferencií (VSP) Spoločenstva, je založená na návrhu rozhodnutia asociačnej rady, ktoré je pripojené k tomuto rozhodnutiu.
V Bruseli 27. februára 2006